
Priredile: Lidija Pavić-Rogošić i Silvija Kipson

Planiranje zaštite okoliša na lokalnoj razini 

Planirati je potrebno na svim razinama i u svim područjima, pa tako i u zaštiti okoliša. Pri tom treba imati na umu da se problemi zaštite okoliša najuspješnije rješavaju uz sudjelovanje svih zainteresiranih građana. Iako građane nije jednostavno okupiti, a još ih je teže navesti na aktivno sudjelovanje, kao «olakotna» okolnost ovdje može poslužiti činjenica da se građani možda ipak najčešće i najlakše okupljaju upravo oko zaštite okoliša, jer su problemi u tom području ponekad neposredna prijetnja njihovom vlastitom zdravlju i kvaliteti života.

Danas u modernom svijetu postoji tendencija da probleme zaštite okoliša analiziraju stručnjaci (profesionalci), koji predlažu svoja rješenja. Razna se "rješenja" usvajaju i raspravljaju u okviru različitih "razvojnih strategija" koje promiču političari. Tada "rješenja" ugrađena u "razvojne strategije" administriraju i provode službenici ili od vlade određene organizacije civilnog društva. Građani (javnost) često, u najboljem slučaju, imaju izbor između prije određenih i suprotstavljenih rješenja iza kojih se kriju različiti interesi, ponekad osobni ili poslovni, a ne opće dobro.

Pa makar vlade na sasvim korektan način usvoje i objave politike i strategije usmjerene na rješavanje problema okoliša, a katkad i izrade i provode programe (akcije u cilju rješavanja problema), politike i programi ne pripadaju isključivo vladama. Niti organizacijama civilnog društva. Niti bilo kojoj posebnoj interesnoj skupini. Jer neki su problemi u okolišu duboko ukorijenjeni u društvu i ne mogu ih riješiti stručnjaci ili vlasti sami. Oni zahtijevaju javni dogovor - stalni angažman i suradnju građana na čije živote, zdravlje i kvalitetu života može utjecati način rješavanja problema. Ishodi i zaključci javnih okupljanja, «glas naroda» mora biti prenesen tijelima vlasti i mora biti uzet u obzir.

S druge se strane vrlo često susrećemo sa stavom da će država riješiti probleme građana (zaposliti stručnjake, osmisliti i provesti programe, projekte i aktivnosti koje će poboljšati stanje u okolišu), a građani trebaju samo glasati. No je li to zaista tako? Može li država riješiti sve probleme?

Proces planiranja uz sudjelovanje javnosti u kojem lokalna zajednica ima proaktivnu ulogu još uvijek nije uobičajena praksa u Hrvatskoj. Iz tog razloga često nastaju neprovedivi planovi i projekti, koje ljudi ne vide kao «svoje». Nisu bili uključeni u planiranje i proces odlučivanja, a njihova mišljenja, pristupi, vrijednosti i ideje nisu uzeti u obzir. No, do pomaka ipak dolazi. U nastavku vam donosimo nekoliko primjera planiranja održivog razvoja i zaštite okoliša na lokalnoj razini. Ukratko je predstavljena i metodologija koja se prilikom izrade programa i smjernica koristila, u nadi da će se u budućnosti, prepoznajući koristi koje se takvim pristupom ostvaruju, više zajednica odlučiti na njihovu izradu i provedbu.
Osnovni preduvjet za uključivanje građana, odnosno zajednica, u sustave odlučivanja o okolišu jest razvijena demokratska struktura na svim razinama, pa tako i na razini lokalnih tijela samouprave. Da bi se postiglo njihovo učinkovito uključivanje, potrebno je demokratsku strukturu (okvir) nadopuniti s više neformalnih ili poluformalnih (savjetodavnih) kanala, koji različitim skupinama i dijelovima lokalne zajednice omogućuju proširenje komunikacije i utječu na procese donošenja odluka o okolišu u kojem žive. Neke od tih aktivnosti mogu biti u funkciji osiguravanja dijela javnih potreba koje nisu izravno vezane za lokalnu samoupravu, poput uređenja okoliša.

	Ciljevi planiranja zaštite okoliša na lokalnoj razini uz uključivanje zajednice su:

· omogućiti lokalnom stanovništvu izražavanje potreba i problema

· omogućiti lokalnom stanovništvu sudjelovanje u izradi i provođenju programa zaštite okoliša

· unaprijediti znanja i vještine lokalnog stanovništva, te vjeru u vlastite sposobnosti u cilju njihova uključivanja u aktivnosti kojima mogu pomoći sami sebi i smanjivati ovisnosti o drugima

· stvoriti dugoročno partnerstvo između javnosti, zajednice, civilnog  i privatnog sektora te tijela lokalne samouprave.




Kompleksniji i utjecajniji oblici uključivanja stanovništva nadograđuju se na male aktivnosti u zajednici. Lokalni plan aktivnosti zaštite okoliša, stoga, treba najprije odrediti trenutačno stanje uključenosti stanovništva i aktivnosti zajednice. Treba imati na umu da se češće može pronaći mali broj stanovnika spremnih za individualno djelovanje, ali takvo djelovanje nema osobito snažan utjecaj na stanovništvo u cjelini. Tek široko uključivanje stanovništva u aktivnosti na dobrobit okoliša u zajednici jamči kvalitetnu brigu o okolišu.

	Prednosti koje donosi planiranje zaštite okoliša uz sudjelovanje javnosti

· povećanje razumijevanja građana o mogućnostima poboljšanja kvalitete okoliša;

· povećanje brige zajednice za rješavanje problema okoliša, što pomaže pri društvenom povezivanju i osjećaju društvene odgovornosti;

· jačanje osjećaja kod građana da njihovo sudjelovanje ima pozitivan utjecaj na uvjete života u njihovoj zajednici;

· povećanje znanja i svijesti o utjecaju poslovnog sektora na okoliš i zajednicu u kojoj djeluje;

· smanjenje prostora za potencijalne sukobe s lokalnom samoupravom;

· donošenje kreativnih rješenja koja odgovaraju lokalnim potrebama;

· kompetentnije donošenje kvalitetnijih odluka, uvažavanjem različitih mišljenja i pristupa, vrijednosti i ideja te prikupljanje izravnih spoznaja o okolini u kojoj žive članovi zajednice;
· unaprjeđenje svijesti građana o pitanjima zaštite okoliša i razumijevanje javnosti za projekte i pitanja koja su utjecala na donošenje odluka, što je uvjet za povećanje povjerenja građana u institucije vlasti.



Sudjelovanje građana u brizi i aktivnostima zaštite okoliša 

Građani se mogu okupiti oko bilo kojeg zajedničkog problema u zajednici, no možda se ipak, kako je već prije istaknuto, najčešće i najlakše okupljaju oko pitanja vezana za okoliš, jer takvi problemi ponekad neposredno utječu na zdravlje stanovnika te na kvalitetu življenja. 

Izvješće REC
-a iz 1995. o stanju prakse sudjelovanja javnosti u donošenju odluka o zaštiti okoliša u zemljama Srednje i Istočne Europe (SIE) prepoznalo je niz različitih prepreka sudjelovanja javnosti, uključujući:

· nedostatak volje i otvorenosti vlasti da svima učini dostupne podatke o okolišu ili netransparentnost postupka donošenja odluka i njegova zatvorenost prema uplivu i pogledu javnosti;

· nedostatak svijesti i razumijevanja među građanima o njihovim temeljnim pravima;

· nedostatak iskustva i znanja kod vlasti i/ili građanstva o metodama i tehnikama olakšavanja ili osiguranja uključivanja javnosti;

· nedostatak suradnje unutar i između sektora na području donošenja odluka o zaštiti okoliša.

	O potrebi sudjelovanja javnosti u postupcima odlučivanja ukazano je i na Konferenciji UN-a o okolišu i razvitku, koja se održala 1992. u Rio de Janeiru.

Deklaracija iz Ria - Princip 10.

Problemi zaštite okoliša se najbolje rješavaju sudjelovanjem svih građana kojih se oni tiču na odgovarajućoj razini. Na državnoj razini bi svaki pojedinac trebao imati odgovarajući pristup informacijama o okolišu koje posjeduju državne službe, uključujući podatke o opasnim tvarima i djelatnostima u svom okružju, kao i mogućnost sudjelovanja u procesu odlučivanja. Države bi morale osnaživati svijest i sudjelovanje javnosti tako da učine informacije lako i svugdje dostupnima. Morao bi biti osiguran i lak i učinkovit pristup pravosuđu.




Pružanjem prilike javnosti da utječe na odluke lokalne samouprave od samog početka, ublažuje se opozicija i stvara temelj široke suglasnosti o cjelini planiranih programa i zahvata u okolišu. Ako je javnost cjelovito uključena od samog početka u proces odlučivanja, njihovi zahtjevi mogu se riješiti ranije u procesu planiranja kada je promjene lakše ostvariti, a ne kasnije kada i manje promjene mogu zahtijevati novac i vrijeme. 

Premda uključenje javnosti u proces odlučivanja o okolišu i njegovoj zaštiti može na kraći rok produžiti odlučivanje, ono može uštedjeti dragocjeno vrijeme i novac na duži rok izbjegavanjem dugotrajnih i razjedinjujućih sukoba nakon što je odluka donesena.

Dvojbe lokalne samouprave
Mnoge su lokalne samouprave kolebljive ili se boje poticati sudjelovanje građana, jer smatraju da će ono dodatno opteretiti njihove već ionako oskudne resurse, osobito proračun.  Ovo je čest slučaj u tranzicijskim zemljama, gdje je u većoj mjeri prisutan problem oskudnih resursa.  Lokalne su samouprave u strahu da će građani, ako ih se pita za mišljenje, odmah tražiti od lokalne samouprave veću brigu za okoliš i skuplje načine rješavanja problema u okolišu. Neki će reći kako bi sudjelovanje građana u situaciji pri kojoj su resursi oskudni trebalo biti ograničeno da se ne bi nehotice otvorila vrata dodatnim zahtijevima. Na osnovi te pretpostavke, misle da je sudjelovanje građana cilj ponajprije za lokalne samouprave sa stabilnijom financijskom osnovicom. Međutim, ta je predodžba u potpunosti kriva. Pravi smisao sudjelovanja građana ne sastoji se samo u tome da se od građana traže njihovi odgovori o tome što žele da bude učinjeno ili koje usluge trebaju. 

Demokratsko sudjelovanje građana stvara osnovu za dijalog u kojem vlasti mogu pružati informacije i tražiti povratne informacije od građana kako bi se donijele dobre odluke za uporabu postojećih resursa.  Ono također uključuje građane u proces donošenja odluke pri čemu oni daju svoj vlastiti doprinos, pa će tako opravdati i podržati odluke donesene u suradnji s lokalnom samoupravom. 

	Razine uključivanja javnosti 

Obavještavanje javnosti 

· preduvjet za uključivanje u postupke odlučivanja

· najjednostavniji oblik komuniciranja lokalnih vlasti ili planera s građanima

· jednosmjerna komunikacija

Povratne informacije

· lokalne vlasti/planeri obavještavaju javnost o planovima

· javnost može iznijeti svoje mišljenje

· počinje uključivanje javnosti u postupke donošenja odluka

· dvosmjerna komunikacija 

Konzultacije

· viša razina uključenosti 

· otvara mogućnost rasprave između vlasti/planera i javnosti

Zajedničko planiranje

· odluke se donose zajednički te je odgovornost za postignute rezultate podijeljena

· interakcijski odnos




Lokalni akcijski program zaštite okoliša (LEAP
)
Lokalni akcijski program zaštite okoliša (LEAP) je metoda koja služi i pomaže lokalnim zajednicama da odluče o najboljem načinu zaštite svojeg okoliša.  Taj standardizirani proces strategijskog planiranja na lokalnoj razini, u kojem je važno sudjelovanje lokalne zajednice, vodi konkretnim ulaganjima u zaštitu okoliša. LEAP-om se određuju prioriteti zaštite okoliša te odabiru najprikladnije aktivnosti za rješavanje tih prioritetnih problema u zajednici. Do sada su se LEAP-i u izvjesnom opsegu proveli u većini zemalja Srednje i Istočne Europe - u nekima od njih se čak zahtijevaju zakonom. 
Tijekom procesa osigurava se forum za okupljanje različitih dionika, odnosno “zainteresiranih strana” – različitih interesa, vrijednosti i pogleda. Ti pojedinci zajedno rade tijekom razdoblja od pola do godinu dana, u partnerstvu s lokalnim vlastima, radi dogovora oko zajedničkih prioriteta i aktivnosti za rješavanje problema zaštite okoliša u zajednici. Ti se prioriteti i aktivnosti objedinjuju u Program aktivnosti okoliša koji služi kao nacrt za buduća ulaganja u zaštitu okoliša u zajednici. Preporuke iz tog programa postaju dio odluka i planova lokalne samouprave.

	Zašto LEAP?

Zajednica ima korist od LEAP-a zato što taj program:

· promovira pristup dogovaranja među različitim sektorima

· usmjerava ograničene resurse na najozbiljnije probleme (ne zanemarujući potencijalne rizike) i najbolje prilike 

· rezultira aktivnostima za zaštitu okoliša uz široku potporu javnosti 

· uklanja mitove koji postoje u zajednici (primjerice one, koji se tiču stvarnih zagađivača)

· pomaže provedbu nacionalne politike na lokalnoj razini 

· podupire uvažavanje i provedbu zahtijeva Europske unije.

Kako provesti LEAP?

Za provođenje LEAP-a potrebno je učiniti sljedeće:

· Odrediti koordinatora projekta, 

· Održati početni sastanak kako bi se zajednica upoznala s projektom i zainteresirala za njegovo provođenje

· Osnovati dva odbora za provođenje projekta, npr:

· Odbor dionika koji će okupljati ključne osobe, organizacije i institucije odgovorne za aktivno uključivanje javnosti, stvaranje zajedničke vizije i donošenje krajnje odluke o prioritetima zaštite okoliša

· Odbor tehničke pomoći koji će okupljati stručnjake s područja zaštite okoliša koji će pomoći prilikom identificiranja, analize i ocjenjivanja problema zaštite okoliša u zajednici

· Napraviti plan rada i proračun iz kojih će biti vidljivo tko radi što, do kada i koliko će to koštati 

· Prionuti na posao!




Možemo reći da je proces izrade LEAP-a umijeće mogućeg ( mora uzeti u obzir raspoloživo vrijeme i resurse. Dakle, ograničena je mogućnostima zajednice ili grupe ljudi koja nešto želi zajedno postići. Nažalost u našoj smo praksi vidjeli dosta formalno napravljenih sličnih strategijskih planova za druga područja, no poslije skupljaju prašinu na polici. Ovaj formalni pristup ima mnogo kritičara koji smatraju da se strategijski plan, pa tako i LEAP, mora razvijati i mijenjati te se stalno preispitivati u odnosu na izmijenjene uvjete u okolini.

Dakle, bez obzira kako pažljivo planirate, nepoznati faktori i nepredviđeni događaji mogu čak i ugroziti originalni plan. To znači da se on mora adaptirati, a ponekad čak i napraviti novi. Ključ dobrog strategijskog razmišljanja je fleksibilnost. 

Analiziranje problema zaštite okoliša

Analiza postojećeg stanja u okolišu pomaže u definiranju problema u okolišu te pruža nezamjenivu podlogu za određivanje prioriteta.

Obično se informacije o stanju u okolišu prikupljaju iz dvije vrste izvora. Prvi uključuje prikupljanje znanja, bojazni i informacija od lokalnog stanovništva i gospodarstva o uzrocima  i posljedicama problema u okolišu, dok drugi uključuje stručnjake koji kroz formalniji proces znanstveno procjenjuju i bilježe stanje okoliša u dotičnoj zajednici.

Mnoge zajednice koriste kombinaciju dva navedena pristupa, npr. započnu s istraživanjima javnog mijenja kako bi ustanovili probleme u okolišu na koje će se fokusirati, a zatim koriste te informacije kao temelj za stručniju analizu. Jedan od načina za analizu je SWOT analiza.

	SWOT analiza: snage, slabosti, mogućnosti i opasnosti

SWOT analizom se identificiraju pozitivne i negativne strane unutar (snage-slabosti) i izvan (mogućnosti-opasnosti) vlastite zajednice. Realna spoznaja o slabostima i opasnostima koje prijete nastojanjima, prvi je korak u suočavanju s kreativnim snagama i mogućnostima
. SWOT analiza se obično provodi tijekom sastanka ključnih dionika u zajednici.




Jedna od mogućih metoda rada je i provođenje ankete među stanovnicima radi određivanja problema okoliša koji oni smatraju najvećima. Pomoću tih podataka može se izlistati popis problema. Tijekom te faze mogu se provesti i aktivnosti obrazovanja javnosti koje mogu obuhvatiti informativne sastanke ili objavljivanje članaka u lokalnom tisku.

Odbor tehničke pomoći može paralelno prikupljati dodatne podatke i procjeniti opseg problema u okolišu. Tijekom početne faze projekta mogu se odabrati kategorije rizika za evaluaciju problema okoliša. Specifične kategorije rizika koje se koriste u evaluaciji problema mogu npr. obuhvaćati javno zdravstvo, ekologiju i kvalitetu života (socijalni i ekonomski faktori). Konačan popis problema podvrgava se komparativnoj analizi rizika. Dostupne znanstvene informacije koriste se za procjenu relativnih rizika problema u okolišu za ljudsko zdravlje, ekologiju i kvalitetu života.

Problemi u okolišu rangiraju se na temelju znanstvenih informacija dobivenih analizom rizika te mišljenja javnosti. Da bi se lakše dogovorilo oko prioriteta, poželjno je održati jednodnevni radni sastanak. Tijekom tog sastanka informacije povezane s analizom rizika se revidiraju i rangiraju. 

Konačno rangiranje problema provedi se temeljem pregleda raspoloživih podataka i mišljenja dobivenih na javnim sastancima. 

Stvaranje zajedničke vizije (san)
Vizija pokazuje ono u što zajednica ili skupina ljudi u zajednici vjeruje da su idealni uvjeti za zajednicu; kako bi okoliš izgledao kad bi se njima važna pitanja savršeno riješila. 

Jednom kad zajednica na javnom forumu utvrdi viziju onog što želi postići na području zaštite okoliša, može se usredotočiti na odstupanje između te vizije i stvarnosti kako bi ustanovila što treba napraviti sljedeće. Vizija pomaže motivaciji zajednice, podsjećajući na moguće stanje okoliša koje će uslijediti nakon predanog rada.

Većina izjava o viziji ima neke zajedničke karakteristike. Izjave o viziji bi općenito morale biti:

· razumljive i zajedničke svim članovima zajednice

· dovoljno široke da mogu obuhvatiti različite varijacije lokalnih perspektiva

· nadahnjujuće i poticajne za svakoga uključenog u proces

· lake za komunikaciju – primjerice, dovoljno kratke da stanu na majicu.

Primjer iz prakse:

Za općinu Jelsa pripremljen je nacrt vizije koji je duži od jedne rečenice, ali je uz to predložen i kratki slogan.

	Vizija općine Jelsa 

(prijedlog)

Općina Jelsa je složna zajednica s dobro uravnoteženim i kvalitetnim razvojem na održiv način, za dobrobit svih njenih stanovnika i budućih naraštaja.

Gospodarski razvoj će se usmjeriti k ostvarivanju što većeg lokalnog profita i koristi putem samozapošljavanja i lokalnog poduzetništva (obiteljska gospodarstva, obrti, zadruge, otočne firme) uz odgovorno korištenje i upravljanje svojim prirodnim resursima i baštinom.

Odgovornost, otvorenost, dogovaranje, zajedništvo, pomaganje i suradnja temelj su planiranja i provedbe aktivnosti razvoja s posebnim naglaskom na školovanje, zapošljavanje i stvaranje uvjeta povratka mladih ljudi, sprječavanje pretjerane gradnje te izbjegavanje svake druge degradacije okoliša, prostora i tradicijskih vrijednosti. 




Uzimajući u obzir da je glavna komparativna prednost općine Jelsa njena raznolikost - prirode i pejsaža, narječja, domaćih proizvoda i tradicije, ambijenta (mala mjesta s kompletnom urbanom strukturom), preporučeno je da se osim vizije koristi i jednostavniji slogan koji bi kratko prenio bit vrijednosti ili ponosa kraja. Primjerice: 

Jelsa - Mediteran u malom!
Određivanje prioriteta u rješavanju prepoznatih problema

Određivanje prioriteta na temelju analize stanja u okolišu pomaže usmjeravanju ograničenih financija na najkritičnija područja te na ona područja u kojima je najlakše postići poboljšanja.

Prilikom određivanja prioriteta u zaštiti okoliša na lokalnoj razini, dobro je imati određene kriterije prema kojima će zajednica te prioritete određivati (npr. rizik za ljudsko zdravlje, doprinos kvaliteti življenja, tehničke mogućnosti rješavanja problema i troškovi, potrebno vrijeme i sl.).  Odluke dakle treba temeljiti i na stručnim činjenicama i na vrijednostima i očekivanjima u zajednici te treba postići balans.

Određivanje ciljeva (pozitivna zrcalna slika problema - smjer djelovanja)

Ciljevi definiraju stanje koje se želi postići u okolišu. Važno je da su oni praktični, dostižni i vezani uz zajedničku viziju.

Prilikom promišljanja o ciljevima zaštite okoliša u zajednici, za njihovo lakše određivanje, mogu se postaviti sljedeća pitanja:

· Što želite postići? Što je to što želite, a nemate?

· Što želite očuvati? Što već imate, a želite i dalje imati?

· Što želite izbjeći? Što nemate, a i ne želite?

· Što želite ukloniti? Što imate, a ne želite?

Nakon što ste u zajednici odredili ciljeve za prioritetne probleme, trebate se dogovoriti o konkretnim, mjerljivim rezultatima odnosno poboljšanjima koje želite ostvariti u određenom vremenskom roku. To npr. može biti priključenje dodatnih 10% kućanstava na vodovodnu mrežu u sljedeće dvije godine.

Dogovaranje o aktivnostima (kakva će se promjena dogoditi; tko će učiniti što i do kada)
Kao sljedeći korak potrebno je identificirati aktivnosti koje će omogućiti postizanje zadanih ciljeva i rezultata. Pri odabiru aktivnosti treba uzeti u obzir kriterije poput učinkovitosti, tehničke izvedivosti, troškova te političke ili zakonodavne mogućnosti. 

Akcijski koraci razvijaju se za svaku traženu komponentu intervencije ili promjene u zajednici:

· Akcijski koraci: što će se dogoditi

· Odgovorne osobe: tko će što raditi

· Datum dovršenja: određivanje rokova za svaki akcijski korak

· Potrebni resursi: resursi i potpora (što je potrebno i što je na raspolaganju)

· Moguće prepreke te plan kako ih prevladati!

· Suradnici: koga još obavijestiti o toj aktivnosti

· Proračun: koliko novaca treba za provođenje svakog koraka u akcijskom planu.

Provođenje aktivnosti

Jednom kad je LEAP napravljen i dokument napisan, što je hvalevrijedno postignuće, slijedi pravi test uspješnosti – njegova provedba. 

Praćenje i ocjena rezultata

Nakon dovršenja izrade LEAP-a, tek ste na početku posla. Vaš se akcijski plan mora iskušati te se treba redovito pratiti postizanje željenih promjena. U slučaju da se primjete problemi u provedbi plan treba revidirati, zatim ponovno iskušati, provjeriti i revidirati. Bit će vam potrebne povratne informacije od članova zajednice. Na temelju tih ćete informacija mijenjati i prilagođavati plan. 

Ukoliko se ciljevi ne postižu, praćenjem i ocjenom se mogu utvrditi uzroci takvog stanja te što je potrebno promijeniti kako bi se postigli.

Primjer zajedničkog planiranja 

«Smjernice održivog razvoja općine Jelsa»

Polazeći od pretpostavke kako u Hrvatskoj gotovo niti na jednoj razini nije dogovorena vizija i smjer razvoja uzimajući u obzir mišljenje građana, ODRAZ je proveo tijekom 2003. projekt na području općine Jelsa, sa sljedećim ciljevima:

· započeti proces planiranja pomoću svih raspoloživih lokalnih resursa u određivanju prioriteta i zajedničkog interesa prema održivom razvoju 

· Izraditi prijedlog vizije razvoja općine Jelsa, odrediti prioritete, uključujući akcijski plan, kao osnovni dokument planiranja za lokalnu samoupravu, koji propitkuje relevantne razvojne teme.

Istraživanje je provedeno u partnerstvu s lokalnim vlastima i izravnim sudjelovanjem pojedinaca posvećenih svojoj zajednici. U proces je bilo uključeno oko 50 ljudi iz svih sektora (javni, poslovni, civilni). 

Najprije je pripremljena i s predstavnicima lokalne samouprave revidirana metodologija procjene i akcijski plan za provedbu. Metodologija se temeljila na varijaciji analize "problemskog stabla"
.  Analiza problema provedena je ovisno o izvoru problema (tamo gdje pripada – područje, primjerice, lokalna samouprava, pitanja okoliša) te razvrstavanju na uzrok i posljedicu. 

Zatim su prikupljene informacije, napravljen je pregled situacije u općini i utvrđena trenutna praksa razvoja. Na temelju tih informacija i doprinosa sudionika istraživanja, mapiranje trenutne situacije bilo je dovršeno. Trenutna je situacija pomogla u izradi tri glavna razvojna scenarija (vidi tablicu 1).

Organiziran je i "Skup održivog razvoja otoka" radi predstavljanja koncepta održivosti, konkretnih primjera i potencijala za održivost u različitim područjima rada. Neke od predstavljenih tema: biološka raznolikost mora i zaštićenih morskih područja, sunčeva energija, organska poljoprivreda, kreditne linije poput poticaja za otočki turizam, prirodno i povijesno nasljeđe, eko-turizam, nautički turizam.

Kao sljedeći korak napravljena je procjena mogućnosti održivog razvoja koja se sastojala od: 

- pojedinačnih razgovora s 30 lokalnih predstavnika različitih sektora

- pregleda situacije u općini i trenutne razvojne prakse

- analize uzroka i posljedica problema 

- analize razvojnih potencijala i resursa 

- izrade razvojnih scenarija

- nacrta vizije razvoja općine Jelsa

- definiranja razvojnih prioriteta i potencijalnih projekata

- objavljivanja izvještaja "Smjernice za održivi razvoj općine Jelsa" 

Na temelju istraživanja i mišljenja koje su tijekom razgovora izrazili stanovnici općine Jelsa, izrađen je pregled situacije u općini i trenutne razvojne prakse. Primijenjeni kriteriji za određivanje prioriteta su bili: 1) važnost, 2) hitnost i 3) mogućnost primjene. Na temelju tih kriterija prepoznata su četiri prioritetna područja – Glavna područja razvoja (vidi tablicu 2).

Pregled situacije može se vidjeti u obliku glavnih razvojnih scenarija. Iznesena tablica predstavlja pojednostavljene scenarije u odnosu na Glavna područja razvoja. Ovdje su predstavljeni samo opći nalazi, dok je detaljnija analiza svakog glavnog područja razvoja predstavljena u studiji. 

Svako je područje u scenariju dobilo oznaku: 

( - pozitivno/poželjno 

(  - neutralno/neodređeno 

( - negativno

Strelice označavaju trend poboljšanja ili pogoršanja specifičnog područja, dok krivulja smjera definira intenzitet promjene. 

Tablica 1. Razvojni scenariji općine Jelsa

	
	
	Scenariji

	
	
	Postojeći
	Globalistički
	Prema održivosti

	
	Glavna područja razvoja
	
	
	

	a
	nosivi kapacitet otoka

	Planiranje lokalnog razvoja

	Lokalno gospodarstvo,

samozapošljavanje

	D
	Socijalni kapital, nasljeđe, okoliš

Ova kumulativna tablica predstavlja tri osnovna scenarija kroz pregled četiriju glavnih područja razvoja. Priroda prikazanih trendova je kvalitativna, utemeljena na nalazima istraživanja. Međutim, valja napomenuti da se u budućnosti moraju definirati mjerljivi pokazatelji razvoja, radi osiguranja bolje kvalitete i preciznijeg planiranja. 

Kao rezultat, po prvi je put analiza lokalnih prilika provedena u izravnoj komunikaciji s lokalnom zajednicom, suočavajući probleme i razvojne resurse, kako bi se odredili prioriteti i područja razvoja. Izvještaj «Smjernice za održivi razvoj općine Jelsa» (dostupan na www.odraz.hr) nastao je kao polazni dokument planiranja za lokalnu samoupravu. Taj je proces bio zamišljen kao model koji se može replicirati u sličnim zajednicama.

Tablica 2. Glavni uzroci problema, nositelji razvoja i glavna područja razvoja u općini Jelsa

	Glavna područja razvoja
	Negativni aspekti

(glavni uzroci)
	Pozitivni aspekti

(resursi i vrijednosti– nositelji razvoja)

	
	
	

	Nosivi kapacitet otoka
	Urbanizacija otoka najvjerojatnije je dostigla svoj maksimalni kapacitet. 
	Postojeći smještaj turista i cestovna infrastruktura dovoljni su za razvoj turizma neškodljiv po okoliš. 

	Planiranje lokalnog razvoja
	Sustav planiranja, suradnje, promišljanja i pregovaranja ne postoji. Improvizacije i nedostatak transparentnosti prisutni u radu lokalne samouprave. 
	Prepoznate su potrebe za definiranjem uzajamnih interesa lokalnih vlasti na otoku ili regiji i potreba za sudjelovanjem javnosti. 

	Lokalno gospodarstvo,

samozapošljavanje
	Turizam kao dominantna aktivnost nije integriran s ostalim djelatnostima. Tranzicijska ekonomija nije osigurala mehanizme za razvoj poduzetništva niti za plasiranje postojećih domaćih proizvoda.
	Potencijali u obiteljskim obrtima, poljoprivredi, turizmu, razvoju novih proizvoda i usluga.

	Socijalni kapital, nasljeđe, okoliš
	Porast broja lokalnog stanovništva je negativan. S druge strane, sve je veći pritisak turista čime je ugrožena kvaliteta lokalnog života. 
	Nasljeđe (priroda, tradicija i bogata povijest, arhitektura, starine i arheologija). 

Društvene mreže sačuvane zanimanjem mladih za sudjelovanje u lokalnom razvoju. 


Zelena agenda 

Zelena agenda (dio Agende 21, plana djelovanja za okoliš, donesenog na skupu o Zemlji 1992. godine u Rio de Janeiru, a koji objašnjava kako razvoj učiniti društveno, gospodarski i ekološki održivim - održivi razvoj) je dokument po kojem se pojedina općina ili grad treba razvijati, uvažavajući okoliš kao temelj svog razvoja. 

U Hrvatskoj su, u želji da lokalni razvojni planovi temeljeni na principima održivog razvoja napokon i zažive, udruge Zelena Istra iz Pule i ZEO Nobilis iz Čakovca (u partnerstvu s Milieukontakt Oost Europa iz Nizozemske i uz stručnu pomoć Ivane Laginje) provele projekt «Zelena agenda u Hrvatskoj – jačanje lokalne demokracije i primjena načela održivog razvoja u praksi». Projekt je započeo početkom 2003., a trajao je do svibnja 2005. Zelene agende su izrađene i pilot projekti pokrenuti u suradnji s općinama Oprtalj, Ližnjan i Medulin, gradom Rovinjem te s općinama Sveti Martin na Muri, Šenkovec, Nedelišće i gradom Čakovcem.
Zelenom agendom želi se potaknuti i unaprijediti komunikacija i suradnja između lokalne samouprave, poslovnog sektora, građana i udruga kako bi na temelju zajedničkog dogovora izradili održivi razvojni plan/program odnosno Zelenu agendu za svoju lokalnu zajednicu. Smisao je projekta da se uključivanjem lokalnog stanovništva odrede prioriteti u zaštiti okoliša, prepoznaju problemi i predlože načini rješavanja, počevši od ulice do granica svoje općine ili grada.

	Kako se stvarala Zelena agenda u općini Medulin?

Na osnovu rezultata upitnika i iskazanog interesa mještana prisutnih na inicijalnom sastanku dionika i udruge Zelena Istra oformljene su tri radne grupe: 1. krajolik, 2. more i priobalje i 3. kulturna baština, čiji su članovi (mještani, predstavnici poslovnog sektora, članovi općinskog vijeća, članovi sportskih klubova i udruga) dalje nastavili s radom na Zelenoj agendi. 

Na samom je početku napravljena analiza sadašnjeg stanja vrijednosti okoliša (mora i priobalja, krajolika, kulturne baštine) te su se podaci usporedili s podacima prijašnjih analiza, kako bi se utvrdio trend (pozitivan ili negativan). Zatim su donošeni prijedlozi i smjernice za rješavanje problema i dugoročno očuvanje vrijednosti te su se pokrenuli konkretni pilot projekti proizašli iz potreba lokalne zajednice (npr. kampanja edukacije i poticanja skupljanja iskoristivog jestivog ulja usmjerena na male ugostitelje, letak o razvrstavanju otpada, kampanja promicanja i zaštite endemičnih livada morske cvjetnice Posidonia oceanica, predavanja o biotehnologiji održavanja septičkih jama, snimanje podvodnih ispusta, promicanje ideje restauracije medulinskih vjetrenjača, izrada web stranice o kulturnoj baštini općine, tiskanje prospekata o medulinskim vjetrenjačama, pjesmama i tipičnim medulinskim jelima). 

Potom je uslijedilo pisanje dokumenta Zelene agende općine Medulin, usuglašavanje i ispravljanje dokumenta (u čemu su sudjelovali članovi radnih grupa, članovi Vijeća i Poglavarstva općine Medulin, predstavnici svih mjesnih odbora i ostali dionici) te usvajanje dokumenta od strane općinskog Poglavarstva i Vijeća.




Prilikom izrade zelenih agendi odnosno zelenih planova koristila se SEAN metodologija
 za 
strategijsko planiranje okoliša. SEAN se, kao i LEAP, može definirati kao proces sudjelovanja različitih lokalnih dionika u svim fazama planiranja i odlučivanja radi analize problema okoliša i mogućnosti razvoja na održivi način, prepoznavanja ključnih dionika uključenih u proces i određivanja dugoročne vizije i strategijskih ciljeva. 

Dakle i ova metoda se temelji na analizi konteksta okoliša u razvoju za određeno područje, njegovih potencijala i ograničenja, izradi vizije te određivanju strateške orijentacije odnosno prioriteta. Središnje je razumijevanje društvenog uzroka problema okoliša i prepoznavanje uključenih dionika, njihovih mogućnosti i motiva, međusobnih odnosa, namjera i gledišta.

Kao i kod LEAP-a želi se započeti i podržati interaktivne procese s relevantnim dionicima, stvaranjem uvida i predanosti za preuzimanje aktivnosti i odgovornosti te održavanje procesa. 

Kao i kod procesa LEAP-a i ovdje je analiza okoliša transparentna i uključuje lokalne dionike iz različitih sektora i različitih razina, korištenjem lokalnog (tradicionalnog/autohtonog) i znanstvenog znanja, formalnih i neformalnih izvora informacija. 

Poticanje i priprema - pripremanje i organiziranje procesa
Često inicijativa za izradu zelenih planova dolazi iz civilnog sektora, no bez uključivanja lokalne samouprave u ovaj proces, teško da će se privesti uspješno do kraja (usvojiti i osigurati sredstva za provedbu).

Nakon što jedinica lokalne samouprave odluči o izradi Zelenog plana, potrebno je osnovati radnu grupu, koja će se sastojati od različitih dionika iz svih sektora u zajednici.  Zadatak te radne grupe je koordinacija i aktivno sudjelovanje u izradi Zelenog plana.

Proces izrade zelenih agendi se temelji, kao i LEAP, na standardnim koracima u pripremi strategijskog plana - od analize dionika i postojeće dokumentacije do analize problema (uzroka i posljedica), identificiranja potencijala i mogućnosti i definiranja prioriteta te definiranja strategijskog plana (od vizije do akcijskog plana) te plana nadgledanja provedbe.

Poticanje lokalnog finaciranja

Lokalno planiranje koje uključuje primjenu strategijske analize okoliša trebala bi financirati lokalna samouprava te odgovorne vladine agencije. No proračuni su često ograničeni. Štoviše, kad su uključeni nacionalni socijalni i ekonomski interesti te interesi zaštite okoliša, postoje argumenti za su-financiranje od strane međunarodnih agencija i donatora. Vanjsko se financiranje traži osobito za sudjelovanje, facilitaciju, radionice, nadgledanje i umrežavanje/aktivnosti edukacije, s obzirom da se one često nalaze nisko među prioritetima vlade.

Ne zaboravite troškove izrade i provedbe strategijskog plana zaštite okoliša za vašu zajednicu:

· Načinite popis očekivanih troškova analize stanja okoliša: troškovi za materijale, putovanja, radionice, dokumentaciju, facilitaciju, komunikaciju itd.

· Izvucite maksimum iz lokalnih raspoloživih izvora. To ne treba nužno biti novac, to može biti besplatno mjesto za javne sastanke,osvježenje za sudionike, prijevoz itd.

· Raspravite i predvidite troškove provedbe LEAP-a ili Zelenog plana.  

· Izradite proračun i plan prikupljanja sredstava s jasnim naznakama doprinosa vanjskih agencija te lokalne samouprave i drugih lokalnih dionika.

www.zeleni-plan.org

www.rec.org

je neprofitna organizacija koja okuplja stručnjake različitih disciplina koji promišljaju i primjenjuju koncept održivog razvoja na dobrobit lokalne zajednice.[image: image14.wmf] 


Kontakt 
ODRAZ – Održivi razvoj zajednice
Lj. Posavskog 2/4, 10000 Zagreb
tel.  01/4655 202; 4655 203
fax  01/4655 200
e-mail: odraz@zg.htnet.hr
www.odraz.hr

� Regionalni centar zaštite okoliša za Srednju i Istočnu Europu


� engl. Local Environmental Action Program


� Više o SWOT analizi u priručniku Naša zajednica naša odgovornost, ODRAZ 2004.


� Više o problemskom stablu u priručniku Naša zajednica naša odgovornost, ODRAZ 2004.


� Više o SEAN metodologiji možete naći na www.zeleni-plan.org

